רז הרשקו

רז הרשקו (נולדה ב-19 ביוני 1998) היא ג'ודוקא ישראלית המתחרה בקטגוריית המשקל מעל 78 ק"ג, סגנית האלופה האולימפית מפריז 2024, וזוכת מדליית ארד קבוצתית מאולימפיאדת טוקיו 2020 בקטגוריית הנבחרות המעורבות כחלק מנבחרת ישראל. הרשקו מחזיקה במדליית ארד מאליפות העולם (2023) והיא אלופת אירופה (2024).

== ביוגרפיה ==
הרשקו נולדה בנתניה ללילך ולאיציק. דודהּ, שני הרשקו, הוא מאמנה והמאמן הראשי של נבחרת הנשים בג'ודו של ישראל.

היא החלה להתאמן בג'ודו בגיל 4 ובילדותה התאמנה גם בכדורסל. בגיל 12 החליטה להתמקד בג'ודו. עוד בנערותה הצטרפה לנבחרת הבוגרת. מאז, היא מתאמנת במכון וינגייט ומשתייכת למועדון הג'ודו "מיטב נתניה".

הרשקו למדה בתיכון חוף השרון. שירתה בצה"ל במחנה 80 על תקן ספורטאית מצטיינת.

== קריירה בג'ודו ==
===השנים הראשונות===
בגיל 14 וחצי זכתה הרשקו לראשונה באליפות ישראל לבוגרים בקטגוריית המשקל שלה ולאחר מכן החלה להתחרות בטורנירים בינלאומיים. בשנת 2015, בגיל 17, זכתה במדליית זהב באליפות אירופה לקדטים שנערכה בסופיה שבבולגריה. בשנת 2017 זכתה במדליית הכסף באליפות אירופה עד גיל 23 ושנה לאחר מכן זכתה במדליית הארד באותה התחרות.

באוקטובר 2018 זכתה הרשקו במדליה הראשונה שלה בתחרות בוגרים, כאשר זכתה בזהב בתחרות מסוג 'European Cup' במלאגה שבספרד, לאחר ניצחון בגמר על שרה אלברס הספרדייה. ביולי 2019 זכתה במדליית כסף בגראנד פרי מונטריאול לאחר שהגיעה עד לקרב הגמר בו הפסידה ליפנית שרה אסהינה, אלופת העולם המכהנת.

===2021===
בשנת 2021 זכתה הרשקו בארבע מדליות בתחרויות מהסבב העולמי; מדליית זהב בגראנד סלאם אנטליה, מדליית זהב בגראנד סלאם פריז, מדליית ארד בגראנד סלאם באקו ומדליית ארד בגראנד סלאם אבו דאבי. באפריל 2021 זכתה במדליית זהב בגראנד סלאם אנטליה לאחר ניצחון בגמר על שיאן סו הסינית והבטיחה מעשית את מקומה באולימפיאדת טוקיו 2020. בגראנד סלאם פריז היוקרתי ניצחה בגמר את ליה פונטיין הצרפתייה בזכות עונשים.

====מדליה אולימפית קבוצתית====
באולימפיאדת טוקיו 2020 אשר נערכה בקיץ 2021, זכתה הרשקו במדליית ארד עם נבחרת ישראל בקטגוריית הנבחרות המעורבות. בתחרות האישית בקטגוריית המשקל של מעל 78 ק"ג, הרשקו הגיעה מדורגת במקום ה-16 מבין המתחרות והודחה בשלב שמינית הגמר. היא החלה את דרכה בסיבוב הראשון מול טהאני אלקטאני מערב הסעודית, וניצחה אותה באיפון בתוך דקה ו-42 שניות. בסיום הקרב הסכימה הסעודית ללחוץ את ידה של הרשקו. בשמינית הגמר הרשקו התמודדה מול אקירה סונה היפנית, והפסידה באיפון כדקה לפני סיום הקרב.

===2022===
באליפות אירופה 2022 שנערכה בסופיה שבבולגריה, זכתה הרשקו במדליית כסף לאחר 3 ניצחונות מתוך 4 קרבות. בסיבוב הראשון היא ניצחה באיפון את טינה ראדיץ' הקרואטית תוך 6 שניות מפתיחת הקרב. ברבע הגמר הרשקו ניצחה באיפון את הילאל אוזטורק הטורקייה בתוך כדקה וחצי כאשר הטילה את יריבתה ומשם המשיכה לריתוק. בחצי הגמר היא ניצחה שוב באיפון את האיטלקייה אסיה טבאנו בתוך קצת פחות מדקה כאשר כמו בקרב הקודם, הטילה את יריבתה ומיד המשיכה לריתוק. בגמר הרשקו הפסידה לרומן דיקו הצרפתייה. בגראנד סלאם מונגוליה ביוני 2022, זכתה בזהב כשניצחה את אדיאסורן אמארסאיחאן המונגולית.

באליפות העולם 2022 שנערכה בטשקנט, זכתה הרשקו במדליית ארד עם נבחרת ישראל בתחרות הקבוצתית לאחר ניצחונות על נבחרות אוזבקיסטן, דרום קוריאה והולנד. בתחרות האישית בקטגוריית המשקל מעל 78 ק"ג, סיימה הרשקו במקום החמישי לאחר שהפסידה בקרב על מדליית הארד לז'וליה טולופואה הצרפתייה.

===2023===
====מדליית ארד באליפות עולם====
באליפות העולם 2023 שנערכה בקטאר, זכתה הרשקו במדליית הארד בקטגוריית המשקל מעל 78 ק"ג. היא הגיעה אל התחרות כשהיא מדורגת במקום השני בדירוג העולמי והחלה את דרכה בסיבוב השני נגד כריסטי-רוז פרטוריוס מזימבבואה, אותה ניצחה באיפון לאחר שיריבתה ספגה שלושה עונשים. בשמינית הגמר ניצחה באיפון את יריבתה הסינית שין סו בתוך דקה ו-10 שניות מפתיחת הקרב לאחר תרגיל סודה-צוריקומי-גושי. ברבע הגמר התמודדה הרשקו מול אקירה סונה היפנית, לה הפסידה בריתוק ונשרה לקרבות בית הניחומים. לאחר ניצחון בזכות עונשים על קאירה סאיט מטורקיה, עלתה לקרב על מדליית הארד, בו התמודדה מול סינית נוספת בשם שיאן שו וניצחה בווזארי, שוב לאחר תרגיל סודה-צוריקומי-גושי. באליפות אירופה 2023 שנערכה במונפלייה שבצרפת, זכתה הרשקו במדליית הכסף שנה שנייה ברציפות. אחרי שני ניצחונות באיפון בשלבים המוקדמים, היא התמודדה בחצי הגמר מול אסיה טבאנו האיטלקייה וניצחה תוך פחות מ-40 שניות לאחר שהטילה את יריבתה בווזארי ומשם המשיכה לריתוק שהעניק לה ווזארי שני ואיפון. בגמר היא התמודדה מול רומן דיקו הצרפתייה והפסידה באיפון.

בגראנד סלאם תל אביב 2023, זכתה הרשקו במדליית הזהב לאחר שניצחה את כל ארבעת קרבותיה באיפון, כאשר בגמר היא התמודדה מול קאירה סאיט הטורקייה וניצחה לאחר שיריבתה נפסלה לאחר 3 עונשים. במרץ 2023 זכתה במדליית זהב בגרנד סלאם טביליסי לאחר שבגמר ניצחה באיפון את שין סו הסינית בעזרת תרגיל בשם סודה-צוריקומי-גושי. ביולי 2023 דורגה על ידי איגוד הג'ודו העולמי במקום הראשון העולמי בקטגוריית המשקל שלה ואף החזיקה בניקוד הגבוה ביותר בשקלול של כל 7 קבוצות המשקל בתחרויות הנשים, והייתה לישראלית הראשונה בענף המחזיקה בהישג זה.<ref name="Rank20230716"></ref>

===2024===
====תואר אירופי====
באליפות אירופה 2024, שלושה חודשים לפני אולימפיאדת פריז, זכתה הרשקו לראשונה במדליית הזהב לאחר שניצחה את כל ארבעת קרבותיה. היא הגיעה לתחרות כמדורגת הבכירה והתחילה בשלב שמינית הגמר בו גברה באיפון על קרן סטיבנסון מהולנד. ברבע הגמר היא ניצחה בווזארי את אליס סטארצבה מרוסיה ובחצי הגמר ניצחה בזכות עונשים את קאירה אוזדמיר מטורקיה. בגמר התמודדה הרשקו מול ז'וליה טולופאווה מצרפת וניצחה באיפון לאחר שהטילה את יריבתה על גבה בתרגיל סיאו-אוטושי מוצלח.

====סגנית האלופה האולימפית====
באולימפיאדת פריז 2024 זכתה הרשקו במדליית הכסף בקטגוריית המשקל של מעל 78 ק"ג לאחר שניצחה 3 מתוך 4 קרבותיה. היא הגיעה אל התחרות מדורגת שנייה בעולם בקטגוריית המשקל שלה, החלה את דרכה בסיבוב השני נגד מריט קאמפס ההולנדית והטילה אותה בתרגיל סודה-צוריקומי-גושי ומשם המשיכה לריתוק. ברבע הגמר היא ניצחה את מיליצה ז'אביץ' הסרבית בזכות שני ניקודי ווזארי המשתווים לניקוד איפון ובחצי הגמר היא ניצחה בתוך 15 שניות את קאירה אוזדמיר מטורקיה, כאשר הטילה אותה על גבה בעזרת תרגיל בשם אוסוטו-אוטושי. בגמר היא התמודדה מול ביאטריס סוזה הברזילאית (5 בדירוג העולמי) והפסידה בווזארי.<ref></ref> בטקס המדליות נכחה יו"ר הוועד האולימפי בישראל וחברת הוועד האולימפי הבין-לאומי יעל ארד, שהעניקה לרז את המדליה.

==סיכום מדליות מהסבב העולמי==
{| class="wikitable sortable" style="clear:both; width:45%"
|-
! שנה !! תחרות !! מיקום !! קטגוריית משקל
|-
! rowspan=1| 2019
| גראנד פרי מונטריאול
| align=center| קובץ:silver medal icon.svg
| rowspan="17" align="center" | מעל 78 ק"ג
|-
! rowspan=4| 2021
| גראנד סלאם אנטליה
| align=center| קובץ:gold medal icon.svg
|-
| גראנד סלאם פריז
| align=center| קובץ:gold medal icon.svg
|-
| גראנד סלאם באקו
| align=center| קובץ:bronze medal icon.svg
|-
| גראנד סלאם אבו דאבי
| align=center| קובץ:bronze medal icon.svg
|-
! rowspan=6| 2022
| גראנד סלאם תל אביב
| align=center| קובץ:bronze medal icon.svg
|-
| גראנד סלאם אנטליה
| align=center| קובץ:silver medal icon.svg
|-
| גראנד סלאם אולן בטור
| align=center| קובץ:gold medal icon.svg
|-
| גראנד סלאם בודפשט
| align=center| קובץ:bronze medal icon.svg
|-
| גראנד פרי זאגרב
| align=center| קובץ:gold medal icon.svg
|-
| טורניר המאסטרס
| align=center| קובץ:bronze medal icon.svg
|-
! rowspan=5| 2023
| גראנד סלאם תל אביב
| align=center| קובץ:gold medal icon.svg
|-
| גראנד סלאם טביליסי
| align=center| קובץ:gold medal icon.svg
|-
| גראנד סלאם אולן בטור
| align=center| קובץ:silver medal icon.svg
|-
| גראנד סלאם באקו
| align=center| קובץ:bronze medal icon.svg
|-
| גראנד סלאם טוקיו
| align=center| קובץ:bronze medal icon.svg
|-
! rowspan=1| 2024
| גראנד סלאם פריז
| align=center| קובץ:silver medal icon.svg
|}

== חיים אישיים ==
הרשקו הייתה בעבר בזוגיות עם חותרת הקיאקים נטע מלקינסון. היא אחייניתו של מאמנה הנוכחי שני הרשקו.

==קישורים חיצוניים==

* 
* שיר זיו, [https://www.israelhayom.co.il/magazine/shishabat/article/4108938/ הלוחמת: רז הרשקו חושפת את קרב חייה], באתר ישראל היום, 19 באוגוסט 2021
* 
* 

==הערות שוליים==

קטגוריה:ג'ודוקא ישראליות
קטגוריה:מדליסטיות אולימפיות ישראליות
קטגוריה:זוכי מדליית ארד אולימפית מישראל
קטגוריה:זוכי מדליית כסף אולימפית מישראל
קטגוריה:ג'ודוקא באולימפיאדת טוקיו (2020)
קטגוריה:משתתפים ישראלים באולימפיאדת טוקיו (2020)
קטגוריה:משתתפות ישראליות באולימפיאדת טוקיו (2020)
קטגוריה:ג'ודוקא ישראליות באולימפיאדת טוקיו (2020)
קטגוריה:משתתפים ישראלים באולימפיאדת פריז (2024)
קטגוריה:ג'ודוקא באולימפיאדת פריז (2024)
קטגוריה:משתתפות ישראליות באולימפיאדת פריז (2024)
קטגוריה:להט"ביות ישראליות
קטגוריה:ספורטאיות להט"ביות ישראליות
קטגוריה:בוגרות בית החינוך המשותף חוף השרון
קטגוריה:בוגרי בית החינוך המשותף חוף השרון
קטגוריה:פורבס 30Under30: ישראל
קטגוריה:ישראליות שנולדו ב-1998
קטגוריה:ישראלים שנולדו ב-1998
קטגוריה:ג'ודוקא יהודים